Diari Oficial de la Generalitat Valenciana


Sumari del DOGV 9894, del 16-07-2024 (2024/6896)

RESOLUCIÓ de 10 de juliol de 2024, del conseller d’Educació, Universitats i Ocupació, per la qual es concedix la subvenció prevista en la línia S0783, «Compensació econòmica participació institucional UGT-PV», del programa pressupostari 315A00, Condicions de treball i administració de les relacions laborals, del capítol IV, per a atendre els gastos de participació institucional, corresponents a l’exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9894

Data del DOGV
:   16-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6896

CVE
:   KIJX-Z-1008-3843

Data del document
:   10-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * ajuda pública
    * relació laboral
    * sindicat

Vist el que disposa l’article 13.1 del Decret 193/2015, de 23 d’octubre, del Consell, pel qual s’aprova el Reglament de la Llei 7/2015, de 2 d’abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana (d’ara en avant, RLPCI).

*Antecedents de fet*

Primer. L’article 13.1 de l’RLPCI disposa que «en el primer trimestre de cada exercici pressupostari, l’òrgan competent per raó de les quanties assignades a cada organització beneficiària de les subvencions a la participació procedirà a dictar la resolució o acord de concessió d’estes, prèvia la instrucció del preceptiu expedient de gasto».

Segon. Per Resolució d’11 de febrer de 2016, de la Secretaria Autonòmica d’Economia Sostenible, Sectors Productius, Comerç i Treball, es va delegar la instrucció dels expedients de concessió de subvencions en matèria de participació institucional a la Direcció General de Treball i Benestar Laboral (actualment la Direcció General de Treball, Cooperativisme i Seguretat Laboral), sense perjuí del que disposa l’article 13.2 del vigent Reglament de la Llei 7/2015, de 2 d’abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana (d’ara en avant, LPCI).

Tercer. Mitjançant un escrit de data 25 de març de 2024, es va requerir UGT-PV perquè, en el termini de deu dies, presentara la documentació següent:

– Escrit de conformitat a l’acceptació de la tramitació de la subvenció nominativa.

– Estatuts i poders de representació actualitzats.

– Declaració que autoritze l’Administració a sol·licitar per via telemàtica les dades relatives al compliment de les seues obligacions tributàries i davant de la Seguretat Social o, si és el cas, els certificats de trobar-se al corrent de les obligacions de Seguretat Social i de caràcter tributari davant de la hisenda pública estatal i autonòmica.

– Declaracions responsables de complir les condicions que la Llei 38/2003, de 17 de novembre, general de subvencions, imposa per a poder obtindre la condició de beneficiari d’ajuda pública, i la de no ser deutor de la Generalitat d’obligacions per reintegrament de subvencions.

– Dades de domiciliació bancària.

Quart. UGT-PV, en data 27 de març de 2024, presenta un escrit en el qual aporta la documentació requerida i manifesta la seua conformitat a la tramitació de la subvenció nominativa; que no es troba incursa en cap de les prohibicions que recullen els articles 13.2 i 3 de la Llei 38/2003, de 17 de novembre, general de subvencions; que aporta els certificats d’estar al corrent del compliment de les seues obligacions tributàries i davant de la Seguretat Social, en els termes que establix el Reial decret 887/2006, de 21 de juliol, pel qual s’aprova el Reglament de la Llei general de subvencions.

Quint. Consta el certificat de la cap del Servici de Relacions Laborals i Gestió de Programes de la Direcció General de Treball, Cooperativisme i Seguretat Laboral, de 15 de maig de 2024, en el qual es fa constar que UGT-PV té la condició d’organització sindical més representativa en data d’1 de juny de 2023, d’acord amb el que disposen els articles 2 i 11 de l’RLPCI.

Sext. Hi ha crèdit adequat i suficient en els pressupostos de la Generalitat per a l’exercici 2024, amb una dotació de 400.000,00 euros, en la línia pressupostària S0783, «Compensació econòmica participació institucional-UGT-PV», amb càrrec al capítol IV del programa 315A00, Condicions de treball i administració de les relacions laborals.

Consta, així mateix, en «mode de concessió», que s’efectuarà per «concessió directa. Art. 168.*A*».

*Fonaments de dret*

1. L’article 168.1.*A*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en la redacció feta pel Decret llei 1/2022, de 22 d’abril, del Consell, de mesures urgents en resposta a l’emergència energètica i econòmica originada a la Comunitat Valenciana per la guerra a Ucraïna, establix que podran concedir-se de manera directa aquelles subvencions previstes nominativament en la Llei de pressupostos de la Generalitat, entenent-se com a tals aquelles que tenen un objecte, una dotació pressupostària i un destinatari que figuren inequívocament en els seus annexos.

2. De conformitat amb el que es preveu en l’article 8 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s’assignen a la Conselleria d’Educació, Universitats i Ocupació les competències en matèria d’educació, formació professional reglada, ocupacional i contínua, universitats, ciència, investigació, política lingüística, intermediació laboral, foment de l’ocupació, cooperativisme i treball, i, per tant, és el màxim òrgan encarregat de l’execució de la legislació laboral de l’Estat, i exercix les competències que legalment té atribuïdes a este efecte, d’acord amb el que es disposa en el Decret 136/2023, de 10 d’agost de 2023, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023), desplegat per l’Orde 9/2024, de 25 d’abril, de la Conselleria d’Educació, Universitats i Ocupació (DOGV 9838,  29.04.2024).

3. Té la competència per a resoldre sobre estes actuacions la persona titular de la Conselleria d’Educació, Universitats i Ocupació, d’acord amb el que disposa l’article 160.4.*d*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LGHiS), en relació amb el Decret 136/2023, de 10 d’agost de 2023, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661,  14.08.2023).

4. De conformitat amb el que disposen l’article 28 de la Llei 38/2003, de 17 de novembre, general de subvencions (d’ara en avant, LGS) i l’article 65 del Reial decret 887/2006, de 21 de juliol, pel qual s’aprova el reglament de la llei esmentada, la present resolució tindrà el caràcter de bases reguladores de la concessió de la subvenció i serà objecte de publicació en el *Diari Oficial de la Generalitat Valenciana*, de conformitat amb el que preveu l’article 9.3 de la Llei 38/2003, general de subvencions.

5. La instrucció d’este procediment l’ha dut a terme la Direcció General de Treball i Benestar Laboral, per delegació de la secretària autonòmica d’Economia Sostenible, Sectors Productius, Comerç i Treball, segons establix la Resolució d’11 de febrer de 2016 (actualment DG de Treball, Cooperativisme i Seguretat Laboral), d’acord amb el que disposen els articles 8 i 9 de la Llei 40/2015, d’1 d’octubre, de règim jurídic del sector públic, en relació amb el 63.1 de la Llei 5/1983, de 30 de desembre, del Consell, sense perjuí del que disposa l’article 13.2 de l’RLPCI.

6. L’LPCI regula el marc jurídic en el qual s’instrumentalitza la participació institucional de les organitzacions sindicals i empresarials més representatives. Este marc es concreta mitjançant el seu reglament.

El contingut de la participació institucional es recull de manera genèrica en els articles 4 i següents de l’LPCI, i es concreta a través de la presència de la representació de les organitzacions sindicals i empresarials més representatives en comissions, consells i altres òrgans col·legiats semblants de direcció, participació, consultius o d’assessorament, o en taules o fòrums específics de negociació o concertació socioeconòmica, d’acord amb les previsions que recull la normativa reguladora o de creació de cada òrgan o entitat. L’exercici d’estes tasques i dels drets i deures que se’n deriven es concreten en l’article 5 de l’LPCI.

De manera més específica, els articles 6, 7, 8 i 9 de l’RLPCI establixen la forma en què s’exercirà la participació institucional, les accions i el contingut de la participació institucional, la participació en el sector públic instrumental de la Generalitat i la participació en altres òrgans col·legiats, respectivament.

7. L’article 8 de l’LPCI reconeix el dret de les organitzacions sindicals i empresarials més representatives, incloses en el seu àmbit d’aplicació, a percebre una compensació econòmica per la seua participació institucional. Així mateix, l’article 10.2.*e*  de l’RLPCI disposa que, en l’exercici de la seua labor institucional, les entitats participants tindran dret a «rebre les compensacions i subvencions que preveu la Llei 7/2015, de 2 d’abril, de la Generalitat, i este reglament».

La quantia d’esta participació s’establirà en les lleis de pressupostos anuals, d’acord amb el que disposen els articles 6 i 8 de l’LPCI, en relació amb l’11 de l’RLPCI, mitjançant línia nominativa de concessió directa, per la qual cosa els és «aplicable plenament el que disposa la Llei general de subvencions i el seu reglament, i, de manera específica, l’article 168.1.*A*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions» (art. 11, paràgraf segon de l’RLPCI).

8. La Llei 8/2023, de 27 de desembre, de pressupostos de la Generalitat per a l’exercici 2024, inclou en l’apartat «Detall de transferències i subvencions», de la secció G0109, «Educació, Universitats i Ocupació»; servici G010904, «Secretaria Autonòmica d’Ocupació; centre gestor L78867455, «DG de Treball, Cooperativisme i Seguretat Laboral»; programa 315A00, Condicions de treball i administració de les relacions laborals; la línia S0783, «Compensació econòmica participació institucional UGT-PV» del capítol IV, per import de 400.000,00 €; «Beneficiaris previstos: UGT-PV»; «Descripció i finalitat: dur a terme les activitats per part de l’organització sindical en matèries específiques de l’LPCI»; «Mode de concessió: concessió directa, article 168.1.*A*».

9. La canalització mitjançant resolució s’establix de manera expressa en l’article 13.1 de l’RLPCI: «En el primer trimestre de cada exercici pressupostari, l’òrgan competent en raó de les quanties assignades a cada organització beneficiària de les subvencions a la participació procedirà a dictar la resolució o l’acord de concessió d’estes, prèvia la instrucció del preceptiu expedient de gasto». En l’annex, que forma part d’esta resolució, s’establixen les bases reguladores de la concessió d’esta subvenció, d’acord amb el que disposa el Reglament de l’LPCI.

A més d’això, l’excepcionalitat ve donada per la concreció legalment establida dels beneficiaris, així com per l’establiment de la quantia en una línia pressupostària. Això és, no es tracta d’un mer mandat de disponibilitat de crèdits, sinó que estos aconseguisquen la finalitat estimada pel legislador, que no és una altra que facilitar, assegurar i fomentar esta participació institucional, com a institut d’interés general. Esta qualificació d’interés general de la participació institucional no pot considerar-se com un element accessori, perquè és conseqüència immediata del mandat que contenen els articles 9 i 129 de la Constitució, l’article 9.4 de l’Estatut d’Autonomia, i l’article 6 de la Llei orgànica de llibertat sindical, i es concreta en la Llei 7/2015, de 2 d’abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana.

10. La subvenció objecte d’estes actuacions no està subjecta a l’obligació de notificació prèvia a la Comissió Europea per no concórrer tots els requisits de l’article 107.1 del Tractat de funcionament de la Unió Europea, atés que es tracta d’ajudes destinades a compensar els costos derivats de l’exercici de la participació institucional que només l’organització sindical més representativa en l’àmbit de la Comunitat Valenciana pot realitzar (en este cas, UGT-PV), amb l’exercici del paper institucional que, tant la Constitució Espanyola com l’Estatut d’Autonomia de la Comunitat Valenciana, li reconeix per a facilitar processos de concertació i diàleg social amb l’objectiu d’aprofundir en la democràcia, impulsar el desenvolupament econòmic, l’equitat social i l’enfortiment de la societat civil a la Comunitat Valenciana, d’acord amb el que s’establix en el primer paràgraf de l’article 11 de l’RLPCI, per la qual cosa no pot parlar-se d’un avantatge econòmic per a una empresa determinada ni conduïxen a un falsejament de la competència que afecte els intercanvis comercials entre els estats membres.

11. D’acord amb el que disposen l’article 171.2 i 3 de la LGHiS i l’article 15 de l’RLPCI, podran efectuar-se pagaments anticipats quan es tracte de concessió directa i així es preveja en l’acte de concessió, de fins a un 30 per 100 de l’import anual de la subvenció concedida. Este percentatge podrà alçar-se fins a un 50 per 100 mitjançant acord del Consell, quan es tracte de subvencions de les que preveu l’article 22.2.*c*  de la Llei general de subvencions. En estes actuacions queden acreditades raons d’interés general i social, atés el caràcter assenyalat de la participació institucional.

12. La present subvenció s’ha inclòs dins del Pla estratègic de subvencions 2024-2027, de la Conselleria d’Educació, Universitats i Ocupació, aprovat per la Resolució de 28 de gener de 2024, de la Subsecretaria de la Conselleria d’Educació, Universitats i Ocupació (DOGV núm. 9782, de 06.02.2024).

Per tot això, vistos els preceptes legals esmentats i altres d’aplicació general i pertinent,

RESOLC

Concedir a la Unió General de Treballadors del País Valencià (UGT-PV), amb CIF núm. M18671332, una subvenció per import de quatre-cents mil euros (400.000,00 €), per a compensar els gastos en què incórrega este sindicat per la seua participació institucional durant l’any 2024, subvenció que es regirà pel que establixen les bases que acompanyen com a annex la present resolució.

Contra la present resolució, que esgota la via administrativa, podrà interposar-se un recurs de reposició davant del mateix òrgan en el termini d’un mes, a comptar de l’endemà de notificar-se, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos, davant de la Sala Contenciosa Administrativa del Tribunal Superior de Justícia de la Comunitat Valenciana, a comptar de l’endemà de notificar-se, de conformitat amb el que preveu l’article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs dels que preveu la legislació vigent.

Expedient: TRPINST/2024/S0783/1

ANNEX

*Bases de la concessió directa de la subvenció a la Unió General de Treballadors del País Valencià (UGT-PV) per a atendre els gastos de participació institucional corresponents a l’exercici 2024*

*Primera. Objecte de la subvenció i àmbit d’aplicació*

1. Constituïx l’objecte de la present subvenció la compensació dels gastos que ha de suportar, durant 2024, la Unió General de Treballadors del País Valencià (UGT-PV), com a organització sindical més representativa a la Comunitat Valenciana, per les seues actuacions de participació institucional en els termes previstos en l’LPCI, en l’RLPCI i en les presents bases.

2. D’acord amb el que disposa l’article 1.2 de l’LPCI, s’entén per participació institucional la representació i intervenció de les organitzacions sindicals i empresarials més representatives intersectorials en el sector públic de la Generalitat Valenciana amb competències en matèria laboral, social, econòmica i industrial, que afecten els interessos econòmics i socials dels treballadors i treballadores i de l’empresariat. Són competències en matèria laboral, social, econòmica, industrial i foment del desenvolupament econòmic les relatives a treball, ocupació, indústria, crèdit públic, formació professional, economia social, polítiques d’igualtat, emigració i immigració vinculada a la seua integració social i inserció laboral, i, en general, qualsevol altra matèria amb rellevància laboral, social o econòmica.

3. A este efecte, integren el sector públic de la Generalitat Valenciana l’Administració de la Generalitat i el sector públic instrumental de la Generalitat que preveuen els apartats *a*  i *b*  de l’article 2.1 de la Llei 1/2015, de 6 de febrer, de la generalitat, d’hisenda pública, del sector públic instrumental i de subvencions (d’ara en avant, LGHiS).

4. La participació institucional, d’acord amb el que disposa l’article 4 de l’LPCI, es farà formalment efectiva a través de l’assistència i participació de les persones representants d’UGT-PV en les comissions, consells o altres òrgans col·legiats semblants de direcció, participació, consultius o d’assessorament que s’enumeren en les presents bases, així com en les meses o fòrums específics de negociació o concertació socioeconòmica a les quals siguen convocades. Així mateix, es farà efectiva a través de les accions realitzades per iniciativa de les organitzacions sindicals més representatives que tenen relació amb la participació institucional.

5. Les anteriors actuacions, segons el que s’ha fixat en l’article 7 de l’RLPCI, es concreten en les següents:

a) L’assistència de les organitzacions sindicals i empresarials més representatives a tots els òrgans col·legiats i comissions de seguiment que preveu l’LPCI i l’RLPCI, així com a la totalitat dels òrgans i les institucions de diàleg social general o en qualssevol meses o fòrums específics de negociació o concertació socioeconòmica, d’acord amb les previsions que es determinen en la normativa reguladora o de creació de cada òrgan o entitat.

b) L’estudi i treballs previs dels assumptes que hagen de ser abordats en els diferents òrgans, comissions i altres àmbits de participació esmentats en l’anterior apartat.

c) La proposta, el seguiment i l’avaluació de línies estratègiques, informes, plans, criteris, directrius, iniciatives legislatives i totes les altres actuacions es consideren necessàries per al desenvolupament econòmic i social de la Comunitat Valenciana quan així siga requerit a criteri de l’òrgan col·legiat en què participen, prèvia adopció de l’oportú acord.

d) El seguiment i la difusió dels acords i els pactes subscrits entre les organitzacions sindicals i empresarials més representatives i el Consell.

e) L’organització, realització i participació en jornades, seminaris, conferències, fòrums i en tots els actes que tinguen com a objecte el foment del desenvolupament econòmic i social de la Comunitat Valenciana, proposades pels òrgans col·legiats de participació institucional, prèvia adopció de l’oportú acord.

f) El contingut de les funcions i les activitats que es deriven de les negociacions i els acords de la Mesa de Diàleg Social de la Comunitat Valenciana, de l’article 25 de l’RLPCI.

g) Així com qualsevol altra funció d’anàleg contingut que siga pròpia de les organitzacions empresarials i sindicals més representatives i estiga inclosa en l’àmbit de l’article 1.2 de l’LPCI.

Així mateix, s’inclouen en este apartat les actuacions que es conformen com a drets de participació institucional en l’article 10.2 de l’RLPCI.

*Segona. Crèdit pressupostari al qual s’imputa el gasto i quantia de la subvenció*

La Llei 8/2023, de 27 de desembre, de pressupostos de la Generalitat per a l’exercici 2024, inclou en l’apartat «Detall de transferències i subvencions», de la secció G0109, «Educació, universitats i ocupació»; servici G010904, «Secretaria Autonòmica d’Ocupació; centre gestor G95921215, «DG de Treball, Cooperativisme i Seguretat Laboral»; programa 315A00, Condicions de treball i administració de les relacions laborals; la línia S0783, «Compensació econòmica participació institucional UGT-PV», del capítol IV, per import de 400.000,00 €; «Beneficiaris previstos: UGT-PV»; «Descripció i finalitat: dur a terme les activitats per part de l’organització sindical en matèries específiques de l’LPCI»; «Mode de concessió: concessió directa, article 168 1.*A*».

*Tercera. Marc normatiu aplicable*

Sense perjuí de qualsevol altra que puga resultar aplicable, el marc normatiu al qual han de sotmetre’s les accions que es realitzen a l’empara de la present subvenció està compost, principalment, per les normes següents:

– Llei 7/2015, de 2 d’abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana (LPCI).

– Decret 193/2015, de 23 d’octubre, del Consell, pel qual s’aprova el Reglament de la Llei 7/2015, de 2 d’abril, de la Generalitat, de participació i col·laboració institucional de les organitzacions empresarials representatives a la Comunitat Valenciana (RLPCI), modificat pel Decret 46/2018, de 13 d’abril, del Consell.

– Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LGHiS).

– Llei 38/2003, de 17 de novembre, general de subvencions (d’ara en avant, LGS).

– Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

– Llei 39/2015, d’1 d’octubre, del procediment administratiu comú de les administracions públiques.

– Llei 40/2015, d’1 d’octubre, de règim jurídic del sector públic.

*Quarta. Òrgans col·legiats de participació*

1. D’acord amb el que es disposa en l’article 25 de l’RLPCI, seran susceptibles de suport i finançament, en els termes fixats en les presents bases, les actuacions de participació institucional que duga a terme l’entitat beneficiària durant el present exercici 2024, en els següents fòrums, d’acord amb el que es disposa en l’LPCI i el seu reglament:

– Consell Valencià Formació Professional.

– Fundació Servici Valencià Ocupació.

– Labora.

– Consell Tripartit de Relacions Laborals i Negociació Col·lectiva.

– Consells socials de centres integrats Formació Professional.

– Fundació del Tribunal d’Arbitratge Laboral.

– Institut Valencià de Seguretat i Salut en el Treball (INVASSAT).

– Sistema d’Informació Sanitària i Vigilància Epidemiològica Laboral (SISVEL).

– Comissió de Seguiment del Programa Operatiu de l’FSE.

– Comissió de Seguiment del Programa Operatiu del FEDER.

– Qualsevol altre òrgan que haja sigut creat amb anterioritat o puga ser creat durant l’exercici 2024, dins del sector públic de la Generalitat, sempre que les seues disposicions reguladores reconeguen el dret de representació a les organitzacions empresarials i sindicals més representatives de la Comunitat Valenciana, i els seus fins tinguen relació directa amb el diàleg social en matèria laboral, social, econòmica industrial, relatives al treball, ocupació, indústria, crèdit públic, formació professional, economia social, polítiques d’igualtat, emigració i immigració vinculada a la seua integració social i inserció laboral, i, en general, qualsevol altra matèria amb rellevància laboral, social o econòmica.

2. També es consideraran participació institucional a este efecte les actuacions desenvolupades en societats mercantils de capital íntegrament pertanyents a l’Administració pública de la Generalitat Valenciana, o en els seus organismes autònoms, així com en les fundacions d’esta, quan així estiga previst en la normativa reguladora d’estes entitats. Per la seua part, quan esta participació no tinga expressament tal qualificació, podrà considerar-se participació institucional la intervenció en els anteriors organismes, quan esta tinga relació directa amb les matèries assenyalades, mitjançant un acord motivat de la Direcció General de Treball, Cooperativisme i Seguretat Laboral (DGTCSL).

*Quinta. Actuacions de participació institucional subvencionades*

D’acord amb el que preveu l’article 4 de l’LPCI i l’article 7 de l’RLPCI, són actuacions de participació institucional subvencionades les que arreplega la base primera.

*Sexta. Gastos subvencionables*

1. De conformitat amb el que preveu l’article 31 de l’LGS i l’article 12 de l’RLPCI, es consideren gastos subvencionables aquells que, de manera indubtable, responguen a la naturalesa de l’activitat subvencionada, resulten estrictament necessaris i es realitzen en el termini que establixen les presents bases reguladores.

De manera específica, es consideren gastos subvencionables, en cada una de les activitats enumerades en la base anterior, els que es detallen a continuació:

a) Els costos salarials i de Seguretat Social del personal propi de les organitzacions, que s’expressaran en hores de treball dedicat a les diferents funcions de participació, consignades en el document identificatiu de l’actuació, firmat per la persona corresponent responsable de personal, en què cal deixar constància amb anterioritat del mètode seguit per a establir estos costos.

b) Honoraris, costos de les auditories dels comptes auditats. S’inclou exclusivament el cost corresponent a l’actuació de persona auditora independent per a la justificació de la subvenció en els termes que preveuen estes bases, que haurà de ser convenientment especificat, amb la distinció del cost que puga correspondre a qualsevol altra tasca desenvolupada per la persona auditora per a la beneficiària.

c) Gastos de manutenció i desplaçament, de persones expertes, ponents i, en general, professionals que intervenen en les diferents activitats de participació en concepte d’assessorament professional o assistència tècnica; amb els límits que s’establisquen en les resolucions o els acords de concessió de les compensacions anuals de l’exercici de què es tracte.

d) Indemnitzacions a les quals tinga dret segons els convenis o acords col·lectius vigents del personal d’UGT-PV que tinguen relació amb l’exercici de les actuacions de participació institucional, amb els límits que establisca en cada moment la normativa de la Generalitat en matèria d’indemnitzacions per raó de servici del personal al seu servici.

Així mateix, i amb els límits establits en el paràgraf anterior, seran ateses les indemnitzacions de les persones electes pertanyents als òrgans de direcció d’UGT-PV, quan hagen de participar en activitats internes de coordinació per a l’efectiva coherència de les accions de les organitzacions davant dels òrgans de participació institucional.

e) Gastos generals, com ara subministraments d’energia i aigua, material d’oficina i papereria, assegurances, arrendaments, amortitzacions de locals i equips, servicis externs, etc., expressats en un percentatge sobre el conjunt d’este tipus de gastos d’UGT-PV, que no podrà superar el 8 % de la compensació econòmica de l’exercici.

f) Gastos derivats de jornades, seminaris, conferències, fòrums i altres activitats similars. S’inclou el cost dels esdeveniments organitzats per la beneficiària en els termes que establix l’article 7.5 de l’RLPCI, amb la distinció entre:

– Cost per la participació de persones moderadores, conferenciants i ponents, amb el límit màxim subvencionable establit per a les gratificacions per assistència a jornades, conferències, etc., en el Decret 24/1997, d’11 de febrer, sobre indemnitzacions per raó del servici i gratificacions per servicis extraordinaris, o la norma que el substituïsca.

– Gastos de material o béns consumibles emprats durant la celebració de l’esdeveniment.

– Gastos generats per l’ús o arrendament de mitjans tècnics necessaris per a la realització de les jornades, seminaris o conferències subvencionades.

– Gastos corresponents a l’arrendament de locals o espais que no siguen propietat de la beneficiària, excloent-ne l’arrendament financer, quan això siga necessari per a poder dur a terme estes actuacions.

g) Gastos de preparació, elaboració, edició i distribució dels estudis, informes i treballs realitzats per la beneficiària, en els termes que preveuen estes bases.

h) Gastos de publicitat, incloent-hi el cost corresponent a les activitats de difusió previstes en estes bases.

i) Els gastos financers derivats del sistema de pagaments del *confirming*, directament relacionats amb l’activitat subvencionada de participació institucional, d’acord amb el que disposa l’article 31.7 de l’LGS.

2. L’assistència de les persones representants de les organitzacions sindicals i empresarials amb participació institucional a les reunions derivades d’este exercici serà a títol gratuït, sense cap dret a retribucions o indemnitzacions per raó de la seua activitat.

3. No es considerarà cost elegible l’IVA quan siga susceptible de ser compensat per l’entitat beneficiària ni altres càrregues tributàries.

4. De conformitat amb l’article 31.3 de l’LGS, per a la contractació dels gastos en què haja d’incórrer la beneficiària per a la realització per si mateixa de l’activitat subvencionada, i sempre que siga igual o excedisca 15.000,00 euros, haurà d’aportar tres ofertes prèvies a la contractació, sense perjuí d’aplicar, si és el cas, el que establix l’article 3.4 i concordants de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014. Quan no s’haja optat per la proposta econòmica més avantatjosa, caldrà aportar un informe justificatiu sobre les raons objectives que s’han tingut en compte per a seleccionar esta oferta.

*Sèptima. Termini d’execució de les activitats subvencionables*

El termini que s’establix per a la realització de les activitats subvencionables és des de l’1 de gener fins al 31 de desembre de 2024, i es consideraran gastos subvencionables els realitzats en el període esmentat.

*Octava. Règim de compatibilitat*

De conformitat amb el que preveu l’article 17.3.*m*  de l’LGS, les ajudes que es regulen mitjançant les presents bases són incompatibles amb la percepció per la beneficiària d’altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, ja siguen nacionals, de la Unió Europea o d’organismes internacionals.

*Novena. Subcontractació*

1. La subcontractació d’activitats per part de la beneficiària es farà en condicions de lliure competència, i se sotmetrà en tot cas al que disposa l’article 29 de l’LGS, l’article 68 del seu reglament, i amb el que establix l’article 3.4 i concordants de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

2. En cap cas l’import total de les actuacions subcontractades podrà superar el vint per cent de la subvenció concedida.

3. En cap cas podrà ser objecte de subcontractació les actuacions de representació i assistència als òrgans col·legiats que preveuen estes bases reguladores.

*Dècima. Règim de justificació de la subvenció mitjançant compte justificatiu amb aportació de l’informe d’auditoria*

1. De conformitat amb el que disposa l’article 169 de la Llei 1/2015, en relació amb l’article 30 de l’LGS i l’article 74 de l’RLGS, el règim de justificació per a les actuacions subvencionades revestirà la forma de Compte justificatiu amb aportació d’informe d’auditoria. Este informe haurà d’ajustar-se al que disposa l’Orde del Ministeri d’Hisenda EHA/1434/2007 (BOE de 25 de maig de 2007), per la qual s’aprova la norma d’actuació de les persones auditores de comptes justificatius del sector públic.

2. La beneficiària estarà obligada a posar a la disposició de la persona auditora de comptes tots els llibres, registres i documents que li siguen exigibles en aplicació del que disposa l’apartat *f*  de l’article 14.1 de la Llei general de subvencions, així com a conservar-los per a fer possibles les actuacions de comprovació i control que preveu la llei.

3. La beneficiària haurà de posar a la disposició de la persona auditora les factures i altres documents de valor probatori equivalent que justifiquen els corresponents gastos.

La beneficiària haurà d’indicar de manera expressa i perfectament llegible, en els seus justificants originals dels corresponents gastos, la subvenció per a la justificació de la qual han sigut presentats i si l’import del justificant s’imputa totalment o parcialment a la subvenció. En este últim cas, s’ha d’indicar, a més, la quantia exacta que resulte afectada per la subvenció.

4. Juntament amb el compte justificatiu amb informe d’auditoria, la beneficiària haurà d’aportar:

a) Una memòria d’actuació justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts. Esta memòria haurà de recollir de manera expressa les dates, el lloc i els òrgans col·legiats en què s’ha participat, així com les jornades, els fòrums, els estudis, els informes i altres actuacions realitzades.

b) Una llista classificada dels gastos de l’activitat, i per a cada un, les dades següents de les factures o els documents de valor probatori: creditor, número de factura, breu descripció de l’objecte, import, data d’emissió, data i mitjà de pagament.

c) Respecte dels gastos de personal, la beneficiària haurà d’aportar un quadre en què es detalle, de manera individualitzada, el cost econòmic i de seguretat mensual corresponent a cada persona treballadora, amb la indicació del percentatge de la nòmina que, d’acord amb les hores efectivament dedicades, s’ha de considerar com a gasto subvencionable.

d) Certificació de les secretaries dels òrgans col·legiats en els quals han participat del fet que l’entitat assistix amb regularitat a les reunions d’estos i efectua adequadament les activitats de col·laboració que els corresponen.

5. Sense perjuí del que s’ha exposat més amunt, la beneficiària assumix l’obligació de conservar els justificants de gastos als efectes de qualsevol possible comprovació o control posterior.

6. L’entitat beneficiària presentarà la documentació que forma part del compte justificatiu a través de mitjans electrònics, de conformitat amb el que establix l’article 14.2 de la Llei 39/2015, d’1 d’octubre, del procediment administratiu comú de les administracions públiques, l’enllaç dels quals és: <https://www.gva.es/va/inicio/procedimientos?id_proc=G95565>

7. Segons l’article 21 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, quan la persona beneficiària, en els termes de l’article 29 de la Llei 38/2003, de 17 de novembre, general de subvencions, subcontracte amb tercers la realització de part de l’activitat subvencionada, haurà d’exigir a estos tercers que es comprometen per escrit a respectar la normativa ambiental i social, així com a complir els compromisos socials, de transparència, ètics i ambientals assumits per la persona beneficiària i de conformitat amb el que establixen l’article 3.4 i concordants de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, i la Llei 38/2003, de 17 de novembre, general de subvencions, en relació amb l’RLGS.

*Onzena. Contingut mínim de l’informe d’auditoria*

1. L’informe d’auditoria es realitzarà d’acord amb el que disposa l’Orde del Ministeri d’Hisenda EHA/1434/2007 (BOE de 25 de maig de 2007), per la qual s’aprova la norma d’actuació de les persones auditores de comptes justificatius del sector públic, així com el Decret 193/2015, de 23 d’octubre, del Consell, pel qual s’aprova el Reglament de la Llei 7/2015, de 2 d’abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana, i inclourà, de manera específica, un informe sobre la raonabilitat dels gastos arreplegats en els comptes esmentats en funció del seu objecte i naturalesa en els termes que preveuen estes bases reguladores.

Este informe haurà de contindre, com a mínim, els punts següents:

a) Costos salarials i de Seguretat Social del personal propi de l’organització, expressat en hores de treball dedicades a les diferents funcions de participació, consignades en el document identificatiu de l’actuació, firmat per la persona responsable de personal, amb la constància amb anterioritat del mètode seguit per a establir estos costos.

b) Gastos en jornades, seminaris, conferències, fòrums, etc., incloent-hi, si és el cas, el cost dels esdeveniments organitzats per la mateixa beneficiària, en els termes que establix l’article 7.5 de l’RLPCI, distingint entre:

– Cost per la participació de persones moderadores, conferenciants i ponents en esdeveniments organitzats per la beneficiària.

– Gastos en material o béns consumibles emprats durant la celebració de l’acte.

c) Gastos per assistència i participació: indemnitzacions que pertoquen segons els convenis o les actuacions de participació institucional.

d) Gastos de preparació, elaboració, edició i distribució dels estudis, informes i treballs realitzats per la beneficiària.

e) Gastos de publicitat, incloent-hi el cost corresponent a les activitats de difusió establides en estes bases.

f) Gastos generals i altres gastos en els termes que establixen estes bases.

2. L’informe d’auditoria ha de contindre el pronunciament de la persona auditora sobre la comprovació de:

a) Contractes de treball.

b) Documents identificatius de les actuacions emesos.

c) Llista de nòmines.

d) Impostos satisfets i cotitzacions a la Seguretat Social.

e) Encàrrecs realitzats.

f) Elegibilitat de l’IVA suportat.

g) Sol·licitud de tres ofertes econòmiques per al cas de subcontractació de gastos per la beneficiària per a la realització per si mateixa de l’activitat subvencionada, sempre que siga igual o haja excedit l’import de 15.000,00 €, d’acord amb el que disposa el punt 4 de la base sexta.

h) Limitació del 20 % establida per a la subcontractació d’activitats prevista en estes bases.

3. Així mateix, els treballs de revisió dels comptes justificatius per auditoria comprendran, com a mínim, les actuacions següents:

a) Procediments de caràcter general aplicables per l’auditoria:

– Comprensió de les obligacions imposades a la beneficiària.

– Sol·licitud del compte justificatiu.

– Informe d’auditoria i comunicació per la persona auditora de comptes.

b) Procediments específics relatius al compte justificatiu, que haurà de tindre en compte les obligacions imposades per l’esmentada Orde del Ministeri d’Hisenda EHA/1434/2007, relatives a la documentació acreditativa del treball realitzat, informe que ha d’emetre la persona auditora i el deure de confidencialitat:

– Revisió de la memòria d’actuació.

– Revisió de la memòria econòmica abreujada.

– Sol·licitud a la beneficiària d’una declaració relativa al finançament de l’activitat subvencionada.

– Si és el cas, comprovació de la carta de reintegrament de romanents de subvenció no aplicada

– Qualsevol altre procediment addicional, si és el cas, exigit per les bases, la convocatòria o la resolució de concessió.

– Carta de manifestacions, a la conclusió dels treballs d’auditoria.

*Dotzena. Calendari de justificació dels gastos subvencionables*

1. L’entitat beneficiària haurà de presentar el compte justificatiu amb informe d’auditoria, així com la resta de documentació justificativa indicada en estes bases, davant de la DGTCSL, dins del termini que preveu l’article 14 de l’RLPCI.

2. De conformitat amb el que preveu l’article 32 de la Llei 39/2015, d’1 d’octubre, del procediment administratiu comú de les administracions públiques, la data límit de justificació podrà ampliar-se, d’ofici o a petició de la beneficiària, per un mes més si les circumstàncies ho aconsellen i amb això no es perjudiquen drets de tercer.

Tant la petició de la beneficiària com la decisió sobre l’ampliació hauran de produir-se, en tot cas, abans del venciment del termini de què es tracte. L’acord d’ampliació, que correspondrà adoptar a la DGTCSL, haurà de ser notificat a la beneficiària.

3. En cas d’observar-se deficiències corregibles en la documentació justificativa aportada per la beneficiària, la DGTCSL l’informarà i li concedirà un termini de deu dies per a l’esmena. Si no es du a terme l’esmena requerida, es considerarà que no s’ha justificat el gasto corresponent.

4. La beneficiària queda subjecta a les comprovacions que en qualsevol moment puga efectuar l’administració concedent, així com els seus òrgans de fiscalització, i queda sotmesa, en tot cas, al control econòmic i financer de les seues activitats per part de la Intervenció General i de la Sindicatura de Comptes de la Generalitat.

Tretzena. Obligacions de l’entitat beneficiària de la subvenció

L’entitat desenvoluparà les actuacions subvencionables en els termes que establixen les presents bases i haurà de complir les obligacions que establixen els articles 14 de l’LGS i 10.3 de l’RLPCI, i de manera específica les següents:

a) Realitzar les actuacions subvencionades segons el que preveuen l’LPCI, l’RLPCI i el present annex.

b) Justificar el compliment dels requisits i les condicions exigides.

c) Justificar, en el termini i en els termes establits, la realització de les actuacions i els gastos subvencionats.

d) Sotmetre’s a les actuacions de comprovació i control financer que puguen realitzar els òrgans de control competents, per a la qual cosa haurà de prestar la col·laboració necessària i aportar tota la informació que li siga requerida en l’exercici de les esmentades activitats.

e) Conservar els documents justificatius de l’aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.

f) A l’efecte del que establix la base octava, comunicar la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat, que tinguen per objecte el finançament de les activitats subvencionades. Esta comunicació s’ha d’efectuar en el moment que es conega i, en tot cas, abans de la justificació de l’aplicació donada als fons percebuts.

g) Donar a conéixer de manera inequívoca, en els casos en què siga procedent, que es tracta d’una actuació subvencionada per la Generalitat.

h) Comptar amb un sistema de comptabilitat separada per a totes les transaccions relacionades amb les actuacions finançades o, almenys, comptar amb una codificació comptable adequada que permeta identificar clarament estes transaccions, amb la finalitat de distingir de manera expressa les activitats econòmiques i no econòmiques que puga exercir l’entitat beneficiària i, d’esta manera, diferenciar els costos i el finançament dels dos tipus d’activitats.

i) Disposar dels llibres comptables, registres diligenciats i altres documents degudament auditats, en els termes que exigix la legislació mercantil i sectorial aplicable a l’entitat beneficiària, amb la finalitat de garantir l’adequat exercici de les facultats de comprovació i de control.

j) Les organitzacions empresarials i sindicals beneficiàries, a més de les obligacions de justificació dels fons rebuts conformement a la normativa que contenen les bases reguladores, hauran de donar publicitat a les activitats realitzades i que hagen sigut finançades amb fons públics. A este efecte, esta publicitat comprendrà la publicació en les seues pàgines web de la informació financera que reflectisca l’origen i la destinació dels fons percebuts i la informació de les activitats referides a la destinació atorgada a estos en concepte de participació institucional.

k) Adoptar les mesures de difusió que contenen els articles 4 i 5 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’apartat 4 de l’article 18 de la Llei 38/2003, de 17 de novembre, general de subvencions, que establix que els beneficiaris hauran de donar l’adequada publicitat del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l’entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé mencions efectuades en mitjans de comunicació.

El compliment d’estes obligacions es realitzarà a través del portal web de l’entitat, o bé utilitzant els mitjans electrònics de l’organització, associació o agrupació a la qual puga pertànyer. També podran complir les seues obligacions a través del portal web TEP – Transparència entitats privades, de GVA Oberta, a la qual es pot accedir en: <https://gvaoberta.gva.es/va/tep>

L’entitat beneficiària de la subvenció, en aplicació de l’article 3 de la Llei 19/2013, de 9 de desembre, de transparència, accés a la informació pública i bon govern; de l’article 4 de la Llei 1/2022, de 13 d’abril, de transparència i bon govern de la Comunitat Valenciana, i de l’article 3 del Decret 105/2017, de 28 de juliol, del Consell, pel qual es desplega la Llei 2/2015, de 2 d’abril (DOGV 8118, d’01.09.2017), haurà de complir les obligacions en matèria de publicitat activa, sense perjuí de les obligacions que establixen l’article 14 de l’LGS i la resta de legislació aplicable.

A més, l’entitat beneficiària garantirà la utilització d’un llenguatge inclusiu i no sexista en tots els documents i materials emprats per a difondre, divulgar i publicitar les activitats que duga a terme en el marc de les presents bases.

*Catorzena. Pla de control de l’activitat subvencionada*

1. En compliment del que preveuen l’article 169 i següents de l’LGHiS, l’òrgan concedent delega en la persona titular de la DGTCSL la facultat de comprovar l’adequada justificació de la subvenció, la realització de les activitats o el compliment de la finalitat que determina la concessió o el gaudi d’esta subvenció, així com si hi ha pogut haver concurrència amb altres subvencions que puga comportar la modificació de la concessió.

2. La comprovació administrativa de la justificació documental de la subvenció concedida es farà mitjançant la revisió de la documentació que a este efecte s’ha establit en estes bases reguladores.

Les actuacions de comprovació podran fer-se des del moment de la concessió i fins que hagen transcorregut quatre anys a comptar del venciment del termini per a presentar el compte justificatiu esmentat en la base anterior.

3. Per mitjà d’una resolució del conseller d’Educació, Universitats i Ocupació, de data 22 d’abril de 2024, s’aprova el Pla de control aplicable durant el procediment de concessió, execució i comprovació de la justificació de subvencions atorgades amb càrrec a les dotacions pressupostàries de la Direcció General de Treball, Cooperativisme i Seguretat Laboral.

– Per a comprovar l’efectiva participació i realització de les activitats per part de la beneficiària, en els termes que preveuen les presents bases, l’òrgan instructor haurà d’obtindre els certificats d’assistència, actes i tota la documentació que s’estime oportuna dels òrgans col·legiats o fòrums específics corresponents.

– Per mostreig aleatori simple, l’òrgan instructor requerirà a la beneficiària la remissió d’un mínim del 25 % dels justificants de gasto, així com, si és el cas, l’acreditació dels corresponents pagaments, que inclourà, com a regla general, els justificants bancaris de l’eixida de fons, la qual cosa permetrà obtindre evidència raonable sobre l’adequada aplicació de la subvenció.

– Quan les actuacions de participació institucional donen lloc a l’elaboració de qualsevol document que haja suposat un cost econòmic per a la beneficiària, este document l’haurà de facilitar a l’òrgan instructor la beneficiària, a fi d’examinar la qualitat i oportunitat d’este, així com poder valorar si el cost d’este s’ajusta al valor de mercat.

*Quinzena. Forma de pagament*

1. Quant al règim de pagaments, bestretes i garanties, caldrà ajustar-se al que disposa l’article 15.1 de l’RLPCI, en relació amb el que establix l’LGHiS respecte de les bases reguladores de la concessió de subvencions i al règim d’abonaments a compte, pagaments anticipats i garanties.

– Podrà autoritzar-se, excepcionalment, per acord del Consell, el pagament d’una bestreta del 50 % de l’import total concedit, de conformitat amb el que establix l’article 171.3 de l’LGHiS.

– S’establix la possibilitat de pagaments fraccionats, la duració dels quals no podrà ser inferior a un trimestre, prèvia justificació parcial de les actuacions desenvolupades en el corresponent període mitjançant un compte justificatiu i informe d’auditoria, que especificaran clarament el seu caràcter parcial i una vegada s’ha fet la justificació de la totalitat de la concessió.

– La data límit per a la presentació de les justificacions parcials serà el 15 de desembre de 2024.

– L’últim d’estos pagaments fraccionats podrà anticipar-se, sempre que este no arribe al 30 % de la subvenció anual concedida i hagen sigut justificats els pagaments parcials anteriors, de manera que tots queden supeditats a la seua justificació definitiva en el primer trimestre de l’exercici següent al de concessió.

– No es podrà lliurar, en cap cas, cap quantitat sense que estiga justificada l’efectiva aplicació de l’import anticipat del 50 %.

– Les organitzacions empresarials i sindicals més representatives queden exemptes de constituir garanties d’acord amb el que establix l’article 171.5.*f*  de l’LGHiS i l’article 15.3 de l’RLPCI.

2. No es podrà fer el pagament de la subvenció mentres la beneficiària no es trobe al corrent en el compliment de les seues obligacions tributàries i davant de la Seguretat Social, o tinga la condició de deutora per resolució de procedència de reintegrament.

3. Amb caràcter previ al pagament de la subvenció, bestreta o abonament a compte, la DGTCSL comprovarà el compliment d’estes obligacions tributàries i davant de la Seguretat Social, en execució de l’autorització atorgada per la beneficiària que, al seu torn, haurà de lliurar una nova declaració responsable de no estar incursa en cap prohibició de les que preveu l’article 13 de l’LGS, ni és deutora de la Generalitat per reintegrament de subvencions.

4. Sense perjuí del que s’ha exposat més amunt, quan concórrega un procediment de reintegrament de subvencions, podrà realitzar-se el pagament de la subvenció des del moment en què un òrgan competent de l’Administració de la Generalitat haja notificat a la deutora del reintegrament l’inici del corresponent expedient de compensació de deutes, amb vista a la seua completa extinció.

*Setzena. Causes de minoració i reintegrament*

1. L’òrgan concedent delega en la persona titular de la DGTCSL la facultat d’acordar la minoració de la subvenció concedida en el cas de no justificació de la totalitat d’esta, així com, si és el cas, acordar el reintegrament, total o parcial, de la subvenció concedida a la beneficiària quan concórrega alguna de les causes que preveu l’article 37 de l’LGS, i fins i tot podrà revocar la subvenció en cas de no aplicació de l’ajuda a les finalitats previstes, o no justificació en els terminis assenyalats.

2. El termini de presentació de la justificació es considera requisit d’ineludible compliment, el transcurs del qual determinarà la revocació de la subvenció concedida i la procedència del reintegrament de les quanties que hagen sigut objecte de deslliurament parcial o anticipat.

3. En els casos en què siga procedent el reintegrament, les quantitats que es retornaran generaran l’interés de demora des del mateix dia del pagament de la subvenció fins al dia en què s’acorde la procedència del reintegrament, d’acord amb el que preveu l’article 37 de l’LGS.

4. El procediment de reintegrament es regirà pel que disposa el títol II de l’LGS, en relació amb el títol III del Reglament de l’LGS i l’article 172 de la LGHiS.

5. Per a determinar la quantitat que finalment haja de percebre la beneficiària o, si és el cas, l’import que cal reintegrar, s’atendrà sempre el principi de proporcionalitat, partint dels següents criteris de graduació dels possibles incompliments de les condicions imposades en les presents bases:

– Quan els gastos justificats siguen inferiors a la subvenció concedida, esta es minorarà en la quantitat corresponent.

– El gasto subvencionable corresponent a l’assistència de les persones representants de la beneficiària en els òrgans i fòrums previstos en estes bases es reduirà proporcionalment en atenció a la falta de participació efectiva, partint del nombre de representants i el nombre de reunions mantingudes durant l’any, previ informe motivat de la comissió de seguiment prevista en estes bases.

– Quan, de conformitat amb el que es preveu en l’article 170 de l’LGHyS, es comprove que el cost de les actuacions justificades per la beneficiària no s’ajusta al valor de mercat, el valor comprovat per l’Administració servirà de base per al càlcul de la subvenció, i es notificarà degudament motivat i amb expressió dels mitjans i criteris emprats.

– En cas que les activitats o servicis subcontractats per la beneficiària superen el 20 per cent de la subvenció concedida, només es considerarà subvencionable el gasto justificat fins a este percentatge.

– En el cas que la beneficiària no haja obtingut, amb caràcter previ, un mínim de tres pressupostos de diferents empreses proveïdores en aquells casos en què el servici contractat o subcontractat siga igual o supere els 15.000,00 euros, només es considerarà subvencionable el gasto justificat fins a este import.

6. Segons establix l’article 23 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, les bases reguladores de les subvencions, així com les respectives convocatòries, hauran d’establir expressament que l’incompliment de la normativa ambiental i social, dels compromisos assumits per la persona beneficiària i dels compromisos establits, als quals es fa referència en els apartats primer i segon de l’article 21 del decret esmentat, constituiran una causa de reintegrament de la subvenció, de conformitat amb l’article 37.1.*f*  de la Llei 38/2003, de 17 de novembre, general de subvencions.

*Dessetena. Protecció de dades personals*

1. La gestió de la subvenció concedida a través de la present resolució comporta el tractament de dades de caràcter personal, especialment en la fase de justificació, i per este motiu s’apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Universitats i Ocupació. Av. de Campanar, 32. 46813 València. Adreça electrònica: [vtzksjfxzbsoeleggywgtrow@tto.so](mailto:nnrskdvexcznfblisltdauvu@ztk.kp).

– La finalitat per al tractament de dades personals és gestionar la subvenció concedida en les diferents fases de tramitació.

– Les persones interessades en este tractament tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o oposició al tractament d’estes i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <http://sede.gva.es/va/proc19970>

– Per a més informació, es pot consultar el registre d’activitat de tractament denominat Ajudes, beques i subvencions, accessible en la pàgina web següent: [www.ceice.gva.es/registre-de-tractament-de-dades](http://www.ceice.gva.es/registre-de-tractament-de-dades).

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu, tindrà l’obligació d’informar-los de les qüestions següents:

– La comunicació d’estes dades a l’Administració per al seu tractament en l’àmbit de les seues competències i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar, entre altres aspectes, la veracitat d’estes. Si una llei requerix per a esta consulta una autorització de la persona les dades de la qual s’han de consultar, la persona sol·licitant o qui la represente legalment haurà d’haver obtingut esta autorització, que estarà disponible a petició de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició en relació amb el tractament de les seues dades personals.

*Dihuitena. Verificació de dades*

D’acord amb el que establixen la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, l’òrgan gestor podrà verificar les dades manifestades per les persones interessades amb la finalitat de comprovar que són exactes.

La potestat de verificació inclou verificar la identitat de la persona sol·licitant o, si és el cas, del seu representant legal, i consultar les dades següents que consten en la Base de Dades Nacional de Subvencions (BDNS): les subvencions i ajudes que li han sigut concedides, incloses aquelles a les quals s’aplica la regla *de minimis*, i el fet que la persona sol·licitant no està inhabilitada per a percebre subvencions.

*Denovena. Controvèrsies i resolució de conflictes*

En cas de sorgir controvèrsies sobre la interpretació i l’execució de les presents bases, s’atribuïxen a la Direcció General de Treball, Cooperativisme i Seguretat Laboral les facultats necessàries per a adoptar les decisions i dictar les instruccions que siguen necessàries amb la finalitat d’assegurar la correcta realització de les actuacions subvencionades.

*Vintena. Règim sancionador*

La beneficiària d’esta subvenció quedarà sotmesa a les responsabilitats i el règim sancionador que, sobre les infraccions administratives en matèria de subvencions, establixen el títol IV de l’LGS, el títol IV del reglament de la llei esmentada i els articles del 173 al 177 de l’LGHiS.

  

València, 10 de juliol de 2024

José Antonio Rovira Jover

Conseller d’Educació, Universitats i Ocupació